‘એવેન્જર્સ’ પ્રકારની સુપરહીરો મુવીમાં ફિલ્મની સ્ટોરી વિશે જરાક પણ વધારે બફાઈ જાય તો ખાવામાં કાંકરી આવી ગઈ હોય એવું ચાહકોનું મોં થઈ જાય. ફિલ્મોની ભાષામાં આને ‘સ્પોઈલર’ કહે છે. આપણે આવા સ્પોઈલર્સથી દૂર રહીને સ્ટોરીની આઉટલાઈન જાણી લઈએ. ‘થેનોસ’ નામનો એક પડછંદ રાક્ષસ શનિના ઉપગ્રહ ‘ટાઈટન’થી છ ‘ઈન્ફિનિટી સ્ટોન’ની શોધમાં આવ્યો છે. જો એને આ છએ છ સ્ટોન્સ મળી જાય તો આખું બ્રહ્માંડ એની રાક્ષસી મુઠ્ઠીમાં આવી જાય. ઉપરથી એની હિટલરછાપ ફિલોસોફી એવી છે કે વિશ્વમાં અડધા લોકોને સારી રીતે જીવાડવા માટે બાકીના અડધા લોકોને મારવા એ પુણ્યનું કામ છે. હવે જો ‘માર્વેલ સિનેમેટિક યુનિવર્સ’ (MCU)ની અગાઉની ફિલ્મો ધ્યાનથી જોઈ હોય, તો ખ્યાલ હોય કે આ છ ઈન્ફિનિટી સ્ટોન્સ અલગ અલગ સુપરહીરોઝ પાસે સચવાયેલા પડ્યા છે. બસ, એટલે આ થેનોસ વન બાય વન સુપરહીરોને પકડીને એમની પાસેથી એ સ્ટોન્સ આંચકી લેવાની ફિરાકમાં છે. એને રોકવો કેવી રીતે એની મથામણ એટલે ‘એવેન્જર્સઃ ઈન્ફિનિટી વોર’.